tartuNLP/wikipedia-smugri-20251201 huggingface dataset:
Marvin van Heek

Marvin van Heek (s. 22. marraskuuta 1991 Montpellier, Ranska) on alankomaalainen alppihiihtäjä.
Alppihiihdon maailmancupissa Van Heek kilpaili ensimmäisen kerran Chamonix'n syöksylaskussa helmikuussa 2012. Ensimmäiset maailmancupin pisteensä hän saavutti joulukuussa 2012 oltuaan kahdeksas Val Gardenan syöksylaskussa. Se on myös toistaiseksi hänen paras sijoituksensa maailmancupissa.
Schladmingin MM-kilpailuissa 2013 Van Heek jäi kaikissa kolmessa kilpailussaan ilman sijoitusta.
Anja Eržen

Anja Eržen (s. 26. lokakuuta 1992 Jesenice) on slovenialainen maastohiihtäjä ja ampumahiihtäjä.
Eržen kilpaili maastohiihdon maailmancupissa ensimmäisen kerran Beitostølenissä marraskuussa 2009 sijoittuen Slovenian viestijoukkueen mukana yhdeksänneksi. Maailmancupin henkilökohtaisissa kilpailuissa hän on parhaimmillaan sijoittunut 46:nneksi Otepään sprintissä tammikuussa 2012. Vancouverin olympialaisissa 2010 hän oli Slovenian viestijoukkueen mukana 14:s ja 15 kilometrin yhdistelmäkilpailussa 59:s. Oslon MM-kilpailuissa 2011 Eržen sijoittui 10 kilometrin perinteisen hiihtotavan kilpailussa 44:nneksi ja Slovenian viestijoukkueen mukana seitsemänneksi.
Eržen sai nuorten MM-kilpailuissa Erzurumissa 2012 pronssia 4 × 3,3 kilometrin viestissä, oli neljäs 10 kilometrin yhdistelmäkilpailussa ja kahdeksas 5 kilometrin perinteisen hiihtotavan kilpailussa. Euroopan nuorten olympiafestivaaleilla hän oli neljäs 5 kilometrin perinteisen kilpailussa 2009.
Kaudeksi 2013–2014 Eržen siirtyi ampumahiihtäjäksi. Hän on sijoittunut maailmancupin osakilpailussa parhaimmillaan 45:nneksi Hochfilzenin pikakilpailussa joulukuussa 2013. Hän sijoittui neljänneksi rulla-ampumahiihdon MM-kilpailujen nuorten pikakilpailussa 2013.
Fiat 500 ”Topolino”

Fiat 500 ”Topolino” on italialaisen Fiatin pieni automalli, jota valmistettiin vuosina 1936–1955. Nimi ”Topolino” tarkoittaa ”pientä hiirtä” ja on italialainen nimi Mikki Hiirelle. Topolino oli yksi maailman pienimmistä autoista valmistuksensa aikana.
Historia ja tekniikka.
Auton moottorina toimi nestejäähdytteinen nelisylinterinen 0,569-litrainen sivuventtiilimoottori, viimeisissä malleissa käytettiin OHV-rakennetta eli sylinterinkannen yläpuolisia venttiileitä. Jäähdytin sijaitsi moottorin takana, minkä ansiosta keulan muotoilu saatiin aerodynaamisemmaksi kuin kilpailijoiden lähes pystysuorat etumaskit. Tämä myös paransi näkyvyyttä eteenpäin.
Aluksi takajousituksessa käytettiin neljännes-elliptisiä lehtijousia, mutta koska auton ostajat usein sulloivat neljä tai viisi ihmistä kahdelle hengelle tarkoitettuun autoon, auton koria päätettiin jatkaa, mikä mahdollisti tavallisten puoli-elliptisten lehtijousien käytön.
Noin kolmellatoista hevosvoimallaan auto saavutti 85 km/h huippunopeuden, ja kulutus oli 5,5 l/100 km. Vaikka myyntihinta nousi kalliimmaksi kuin oli alun perin suunniteltu, auto oli hinnaltaan kilpailukykyinen ja sitä myytiin lähes 520 000 kappaletta.
Autosta tehtiin kolmea mallia. Mallit A ja B olivat muuten samoja, mutta B-mallissa oli 16 hevosvoimainen moottori. A-mallia valmistettiin vuosina 1937–1948 ja B-mallia 1948–1949. A-mallista oli vain 2-ovinen sedan ja B-mallissa lisäksi 3-ovinen farmari, nimeltään 500 B Topolino Giardinetta. C-malli tuli myyntiin 1949, se oli uudelleenmuotoiltu ja käytti B-mallista tuttua moottoria. C-mallissa oli tarjolla 2-ovinen sedan, 3-ovinen farmari, vuonna 1952 farmarimallin nimi muuttui Giardinettaksi.
Vuonna 1955 isompi Fiat 600 tuli myyntiin ja sen pohjalta suunniteltiin uusi – Fiat Nuova 500 – jota usein väärin luullaan ensimmäiseksi Fiat 500:ksi.
Jill Johnson

 
Jill Johnson (s. 24. toukokuuta 1973 Ängelholm, Ruotsi) on ruotsalainen countrylaulaja.
Johnson aloitti ammattilaislaulajana jo nuorena liityttyään 12-vuotiaana country &amp; western -yhtyeeseen ja kiertäen Norjassa ja Tanskassa. Hän tuli tunnetuksi Ruotsissa 1990-luvun lopulla, laulaen aluksi ruotsiksi, mutta siirtyi myöhemmin pääasiassa englanninkielisiin kappaleisiin saavuttaen kaupallista menestystä kotimaassaan. Myöhemmin hän sai levy-sopimuksen EMI Denmarkin kanssa ja julkaisi debyyttialbuminsa "Sugar Tree" (1996). Samana vuonna hän teki ensimmäisen ruotsalaisen hittikappaleensa, ”Kommer Tid, Kommer Vår”, joka oli duetto Jan Johansenin kanssa.
Hän edusti Ruotsia Eurovision laulukilpailussa 1998 kappaleella ”Kärleken är” ja sijoittui kymmenenneksi. Kappale oli julkiaistu hänen debyyttialbumillaan "När Hela Världen Ser På" samana vuonna.
Seuraavat englanninkieliset albumit "Daughter of Eve" ja "Good Girl" eivät saavuttaneet suurta suosiota Ruotsissa. Vuonna 2003 hän nousi jälleen suosioon kappaleella ”Crazy in Love” ja julkaisi kokoelma-albumin "Discography". Albumi "Roots and Wings" nousi Ruotsin albumilistan Top 5:een, ja myöhemmät albumit menestyivät myös hyvin, tuottaen useita Top 40 -hittejä.
Lohet (alaheimo)

Lohet (Salmoninae) on yksi kolmesta lohien heimon (Salmonidae) alaheimosta, siikojen (Coregoninae) ja harjusten (Thymallinae) ohella.
Suvut.
Lohien alaheimon seitsemän sukua ovat:
Ilmajäähdytteinen moottori

Ilmajäähdytteinen moottori on moottori, jonka tuottama lämpö luovutetaan suoraan ympäröivään ilmaan. Ilmajäähdytys ei ole yhtä tehokasta kuin nestejäähdytys, mutta sen ansiosta moottorista tulee kevyempi, halvempi ja helpommin huollettava, minkä vuoksi sitä käytetään nykyäänkin.
Tekniikka.
Koska ilma ei johda lämpöä yhtä tehokkaasti kuin vesi, tarvitsee ilmajäähdytteisen moottorin jäähdytyspinta-ala olla mahdollisimman suuri, siksi ilmajäähdytteisten moottorien sylinterit on varustettu jäähdytysrivoilla. Tästä huolimatta tarvittava jäähdytysilmamäärä on suuri ja usein ilmajäähdytystä tehostetaan erilaisilla puhaltimilla.
Ilmajäähdytys ei jäähdytä moottoria yhtä tasaisesti kuin nestekierto, mikä aiheuttaa epätasaista kulumista. Ilmajäähdytteinen moottori on myös äänekkäämpi kuin nestejäähdytteinen, koska moottorissa kiertävä neste vaimentaa ääntä. Kenties tunnetuin ilmajäähdytteinen moottori on Volkswagen Kuplassa. Suomen olosuhteissa ilmajäähdytyksestä on se hyöty, että moottorissa ei ole nestettä, jonka mahdollinen jäätyminen aiheuttaa moottorivaurioita.
Käyttö.
Nykyään ilmajäähdytteisiä moottoreita käytetään lähinnä pienitehoisissa moottoreissa ja moottoreissa joissa paino on tärkeä tekijä, kuten ruohonleikkurit, moottorisahat, lehtipuhaltimet, pienoismallit ja pienet generaattorit. 
Poikkeuksena mainittakoon, eräät "retrohenkiset" moottoripyörät, joissa nykyäänkin käytetään ilmajäähdytteisiä moottoreita, sekä lentokoneiden mäntämoottorit, jotka useimmiten ovat ilmajäähdytteisiä.
Dancing in the Dark

”Dancing in the Dark” Arthur Schwartzin säveltämä ja Howard Dietzin sanoittama musiikkikappale vuoden 1931 Broadway-musikaalista "The Band Wagon". Kappaleen lauloi musikaalissa John Barker.
Listoille nousseita versioita nauhoittivat vuonna 1931 Bing Crosby, Fred Waring, Ben Selvin ja Jacques Renard. Kappaleen ovat äänittäneet myös muun muassa Frank Sinatra, Artie Shaw, Sarah Vaughan, Jo Stafford ja Diana Krall. Fred Astaire lauloi sen "The Band Wagonin" elokuvaversiossa "Iskelmäkaruselli" vuonna 1953.
Linnasaaren kalliomaalaus

Linnasaaren kalliomaalaus sijaitsee Lemin Kivijärvessä olevassa Linnasaaressa Etelä-Karjalassa. Maalaus on ehtinyt tuhoutua lähes kokonaan, ja se ajoitetaan kivikauteen.
Kallio ja sen sijainti.
Korkea Linnasaari sijaitsee Kivijärven luoteisosissa ja siinä on jyrkkiä rantoja, joissa kalliot ja kivikot näkyvät kauaksi. Saari on muinaisen vesiväylän varrella Saimaalta Kymijoelle. Maalaus on saaren länsirannalla olevan kalliojyrkänteen sivussa olevan kallion paasikiven kyljessä.
Maalaus.
Maalaus on varsin kulunut eikä siitä erotu enää kuin pystyviiva ja ihmishahmon katkelmat. Maalaus on noin 40 senttimetriä pitkä.
Kempeleen pappila

Kempeleen vanha pappila oli Kempeleessä sijaitseva historiallinen alkujaan vuonna 1899 valmistunut rakennus, joka alun perin toimi kunnan kirkkoherran virka-asuntona. Rakennus sijaitsi Kempeleen keskustaajamassa Koskelan asuinalueella Pohjanmaan radan itäpuolella, lähellä seututeiden 847 ja 846 kiertoliittymää. Rakennus oli järjestyksessään kolmas Kempeleen pappila.
Historia.
Kempeleen ensimmäinen pappila perustettiin vuonna 1741, jolloin kamarikollegio määräsi pappilan Kullio-nimiselle kruununtilalle. Uusi pappila valmistui vuonna 1804 edellisen pahoin ränsistyneen pappilan tilalle. Sen rakennuskustannuksiin osallistui silloinen pitäjänapulainen 1/3:lla. Kaksi edeltävää pappilaa eivät olleet järin tilavia, ja vastasivat kuitenkin keskitasoista talonpoikaisasumusta. Vuonna 1899 rakennus myytiin Kempeleen nuorisoseuralle. Samana vuonna valmistui uusi järjestyksessään kolmas pappila, joka oli edeltäjäänsä huomattavasti komeampi ja tilavampi.
Järjestyksessään Kempeleen kolmas pappilarakennus rakennettiin vuonna 1899. Pappilan toiseen päähän perustettiin vuonna 1923 kunnan ensimmäinen seurakuntasali. Pappila oli käytössä virka-asuntona vuoteen 1966 asti, jolloin Kempeleen keskustaajamaan rakennettiin uusi pappila ja seurakuntakoti. Viimeisin pappilassa asunut oli "Kempeleen Kallenakin" tunnettu kirkkoherra Kaarlo Ilmari Cajanus, joka toimi työssään vuosina 1927–1966.
Pappila toimi myöhemmin muun muassa Ylikylän koulun luokkatiloina ja seurakunnan päiväkerho- ja nuorisotilana..
Vanhan pappilan historiaan viittaavat myös Koskelan alueella sijaitsevat tiet Pappilantie ja Cajanuksentie.
Tulipalo ja pappilan purkaminen.
Pappilassa syttyi tulipalo 16. huhtikuuta 2019. Palon syttymissyynä oli sähkölämmittimen kaapeliin tullut oikosulku. Syttymishetkellä pappila oli ollut tyhjillään noin kahden vuoden ajan. Seurakunnan arvokasta esineistöä ei ollut sisällä, koska ne oli aiemmin siirretty pois tulevan remontin tieltä. 
Pappila purettiin kokonaan kesällä 2020. Purkutöiden aloittamista viivästytti muun muassa Museoviraston myöntämän luvan saaminen. Pappilan purkutyöstä vastasi vakuutusyhtiö. Tontille rakennettiin pappilan purkamisen jälkeen kota, jossa järjestettiin seurakunnan toimintaa, kuten nuorteniltoja.
Vuonna 2023 valmistui Kempeleen uusi pappila, joka rakennettiin samalle tontille, jossa vanha pappila sijaitsi.
Yksi (EP)

Yksi on metalliyhtye Mokoman neljäs EP-levy, joka julkaistiin 8. marraskuuta 2013. EP sisältää kaksi uutta kappaletta, joista toinen on uudelleen sovitettu kappale albumin "Varjopuoli" kappaleesta "Sydän paikallaan", sekä yhtyeiden CMX ja YUP lainakappaleet. Äänite sisältää myös täysmittaisen keikan yhtyeen Sakara Recordsin 10-vuotisjuhlista Tampereen Pakkahuoneelta. Albumin nimikkokappale "Yksi" on nauhoitettu edellisen studioalbumin "180 astetta" äänityksissä.
Albumi nousi Suomen virallisen singlelistan sijalle 1.
Jake Allen

Jake Allen (s. 7. elokuuta 1990 New Maryland, Manitoba) on kanadalainen jääkiekkomaalivahti, joka edustaa NHL-seura New Jersey Devilsiä.
Allen on St. Louis Bluesin toisen kierroksen varaus vuoden . Kaudella 2012–2013 hän pääsi pelaamaan 15 NHL-ottelua.
Syyskuussa 2020 Montreal Canadiens hankki Allenin St. Louis Bluesista yhdessä seitsemännen kierroksen varausvuoroon vuoden 2022 varaustilaisuudessa vaihdossa kolmannen ja seitsemännen kierroksen varausvuoroon vuoden 2020 varaustilaisuudessa. Lokakuussa 2020 Allen teki Montrealin kanssa kaksivuotisen jatkosopimuksen. 
Maaliskuussa 2024 siirtorajan viimeisenä päivänä Canadiens kauppasi Allenin New Jersey Devilsiin vaihdossa ehdolliseen kolmannen kierroksen varausvuoroon. 
Maajoukkuetasolla Allen on edustanut Kanadaa nuorten arvokisoissa sekä nuorten että alle 18-vuotiaiden MM-kilpailuissa.
Kai Kaila

Kai Kalervo Kaila (s. 23. toukokuuta 1951 Helsinki) on suomalainen neurobiologi. Hän on ollut Helsingin yliopiston professori vuodesta 1994 ja Eläintieteen ja Biotieteiden laitoksen esimies vuosina 1993–1995.
Kaila syntyi lääketieteen tohtori Kauko Kalervo Kailan (s. 1920) ja Kaija Pirkko Mirjami Männistön (s. 1930) perheeseen. 
Kaila oli akatemiaprofessori 1.8.1996–31.7.2006 ja 1.1.2016–31.5.2019 ja tohtoriohjelman Finnish Graduate School of Neuroscience ja Doctoral Program Brain &amp; Mind perustaja ja johtaja vuodesta 1995 alkaen. Kaila toimi Finnish Center of Excellence in Molecular and Integrative Neurosciencen varajohtajana 2008–2013. Hän oli jäsenenä Suomen Akatemian Molekulaarisen neurobiologian huippuyksikössä 1999–2005 ja Pohjoismaisen huippuyksikön Nordic Center of Excellence for Research in Water Imbalance Related Disordersissä 2008–2009. Kailalle myönnettiin vuosiksi 2014–2019 ERC Advanced Grant. Kaila on nimitetty akatemiaprofessoriksi 2016 alkaen. Kaila valittiin Suomalaisen Tiedeakatemian jäseneksi vuonna 2001.
Kaila on tutkinut hermosolujen viestinnän fysiologisia perusmekanismeja. Hänen työnsä on painottunut aivojen monitieteiseen tutkimukseen, Viikin Neurobiologian laboratoriossa käytetyt metodiikat kattavat molekyylibiologian, solujen kuvantamisen, solu- ja systeemitason sähköfysiologian. Tämän perustutkimuksen päälle rakentuu laajamittainen translationaalinen hanke, jossa saavutettua tietoa hyödynnetään uusien kliinisten menetelmien kehittämiseen erityisesti aivojen varhaiskehitykseen liittyvien häiriöiden ehkäisemiseksi ja hoitamiseksi.
Daytona International Speedway

Daytona International Speedway on moottoriurheilurata Daytona Beachissä, Floridan osavaltiossa Yhdysvalloissa. Se on avattu vuonna 1959, ja ovaaliradalla on mittaa neljä kilometriä. Yleisöä radan katsomoihin mahtuu yli 167 000 ihmistä.
Radan tunnetuimmat vuosittaiset kilpailut ovat NASCAR-sarjan kilpailu Daytona 500, ja urheiluautokilpailu Daytonan 24 tunnin ajo. 24 tunnin kilpailu ajetaan ovaaliradasta muokatulla versiolla, jolla on mittaa 5,73 kilometriä.
Pitkien suorien myötä NASCAR-kilpailuissa autojen nopeuksia joudutaan mekaanisesti rajoittamaan. Kyseistä menetelmää käytetään Daytonan lisäksi nykyään ainoastaan Talladega Superspeedwayllä, joka on toinen perinteinen ovaalirata.
Nestejäähdytys

Nestejäähdytys on tavanomaisin menetelmä polttomoottorin tuottaman liikalämmön pois johtamiseen. Nestejäähdytys tunnetaan myös vesijäähdytyksenä, vaikka pelkkää vettä käytetään jäähdytysnesteenä harvoin. Ilmajäähdytykseen verrattuna nestejäähdytys vaatii moottoriin erinäisiä muutoksia, kuten vesipumpun, jäähdyttimen ja jäähdytysnestekanavat.
Toiminta.
Nestejäähdytystä varten moottorin sisällä on jäähdytysnestekanavat. Moottorin ollessa kylmä kanavissa oleva neste ei kierrä, mutta moottorin lämmettyä termostaatti (venttiili) avautuu ja päästää nesteen kiertämään jäähdyttimelle. Jäähdyttimessä neste luovuttaa lämpönsä metalliripoihin, joista se siirtyy jäähdyttimen läpi kulkevaan ilmavirtaan. Ilmavirta on joko ajoviiman aiheuttama, tai tarvittaessa puhaltimella luotu. Jäähdyttimen läpi kuljettuaan jäähtynyt neste kiertää takaisin moottoriin, yleensä nesteen kierrosta vastaa pumppu, mutta on myös vapaakiertoisia järjestelmiä.
Henkilöautoissa jäähdytysneste kiertää myös lämmityslaitteen läpi, jossa on jäähdytintä vastaava rakenne. Lämmityslaitteen kennon läpi puhallettu ilma lämmittää ohjaamoa.
Koska jäähdytysjärjestelmän paine on normaalia ilmanpainetta korkeampi, voi jäähdytysnesteen lämpötila olla yli 100 °C astetta, tämän vuoksi jäähdytysnesteen täyttökorkkia avatessa tulee noudattaa varovaisuutta.
Kaarina Kaila

Anna Kaarina Kaila (o.s. "Kinnunen", s. 26. marraskuuta 1941 Lauritsala) on suomalainen taidemaalari ja kuvittaja.
Kaila valmistui Taideteollisen oppilaitoksen graafisen taiteen osastolta vuonna 1967 ja suoritti taidegrafiikan jatko-opintoja professori Pentti Kaskipuron johdolla samassa oppilaitoksessa vuosina 1970–1972. Hänen vapaana taiteilijana tekemiään töitään oli ensimmäistä kertaa esillä Suomen Taiteilijain 76. näyttelyssä Helsingissä vuonna 1971. Samana vuonna hän piti ensimmäiset yksityisnäyttelynsä Varsovassa ja Helsingissä.
Kailalta on näyttelyissä ollut esillä etenkin akvarelleja ja lastenkirjojen kuvituksia sekä piirustuksia ja grafiikkaa. Hänen töitään on muun muassa Helsingin, Lahden ja Lohjan kaupunkien kokoelmissa, Kuopion ja Mikkelin taidemuseoissa sekä Slovakian valtion kokoelmissa Bratislavassa ja tokiolaisessa Chihiro Iwasaki Art Museumissa. Kaila on työskennellyt ulkomailla muun muassa Ranskassa, Puolassa ja Italiassa, jossa hän on viettänyt pitkiä aikoja Venetsian ateljeessaan.
Kailan ensimmäiset kuvitukset lastenkirjassa olivat Marja-Leena Mikkolan teoksessa "Anni Manninen". Niistä myönnettiin Rudolf Koivu -säätiön kunniamaininta. Hän on kuvittanut myös Mikkolan teoksen "Lumijoutsen", josta sai Rudolf Koivu -palkinnon vuonna 1979. Lisäksi Kaila on kuvittanut Hannu Mäkelän teoksia ja H. C. Andersenin ja Grimmin satuja. Vuonna 1985 hänen satukirjakuvituksestaan "Pieni merenneito ja muita Andersenin satuja" julkaistiin postimerkki Tšekkoslovakiassa.
Kaila sai kuvituksistaan Rudolf Koivu -palkinnon myös vuosina 1981 ja 1985, josta jälkimmäisen pitkäaikaisesta lasten ja nuorten hyväksi tehdystä työstä. Kailan luottamustehtäviä ovat olleen muun muassa Taiteen keskustoimikunnan lastenkulttuurijaoston asiantuntijajäsenyys (1987–1991) ja Suomen nuortenkirjaneuvoston (nyk. IBBY Finland) juryn jäsenyys vuosina 1992–1994. Hän on ollut Taidemaalariliiton jäsen vuodesta 1973. Vuonna 2005 hänelle myönnettiin valtion taiteilijaeläke.
Kaljukotinga

Kaljukotinga ("Gymnoderus foetidus") on kotingojen heimoon kuuluva varpuslintu.
Levinneisyys.
Kaljukotingaa tavataan laajalla alueella Etelä-Amerikan pohjoisosissa. Sitä on kuvattu melko yleiseksi, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.
Brita Flander

Brita Maria Flander (ent. Sirén, s. 17. joulukuuta 1957 Vaasa) on suomalainen muotoilija. Muotoilijana Flander tunnetaan etenkin lasiesineistään ja valaisimistaan.
Flander opiskeli teollista muotoilua ja valmistui taiteiden kandidaatiksi 1989. Hän työskenteli vuosina 1982–1984 Sisustustoimisto Carita Holthoerissa ja sen jälkeen freelancerina. 1980-luvulta hän on suunnitellut tuotteita muun muassa Skannolle, Artekille, Innojokille, Marimekolle ja Hackman-Iittalalle. 
Vuodesta 1987 Flander on osallistunut yhteisnäyttelyihin Euroopassa ja Pohjois-Amerikassa. Hänen töitään on muun muassa Suomen kansallismuseon, Designmuseon ja Suomen lasimuseon kokoelmissa. Ulkomaisista museoista hänen töitään ovat kokoelmiinsa ottaneet Pariisin Musée des Arts Décoratifs de Louvre, espanjalainen Fundacion Nacional del Vidrio, tšekkiläinen Crystalex sekä Corning-lasimuseo Yhdysvalloissa.
Flander on tehnyt myös uniikkeja lasiteoksia, joihin kuuluu Helsingin Stockmannin lasikaton alle ripustettu 8×20 metrin kokoinen "Iris". Tilausteoksia on syntynyt myös Ingvar Kamprad Designcentrumiin Lundin yliopistoon, tasavallan presidentin virka-asuntoon Mäntyniemessä, Sammonlahden kirkkoon Lappeenrannassa sekä Oulun tuomiokirkkoon.
Brita Flanderin aviomies on ravivalmentaja Erik Skutnabb. Flander on itsekin ajanut muutamia ravilähtöjä vuodessa, ja perheellä on oma hevostalli Kärkölässä.
Lepinkäiskotinga

Lepinkäiskotinga ("Laniisoma elegans") on tityrojen heimoon kuuluva varpuslintu.
Levinneisyys.
Lepinkäiskotingaa tavataan Brasilian rannikkosademetsissä Bahiasta São Paulaan ja Paranáan. Lajin kokonaismäärää ei tunneta, mutta sen määrän arvioidaan laskevan nopeasti elinympäristöjen tuhoutumisen takia. Kannan ei toisaalta uskota olevan erityisen pieni, minkä takia laji luokitellaan elinvoimaiseksi.
Elinympäristö.
Lepinkäiskotinga elää ikivihreissä metsissä pääasiassa 400–1 800 metrin korkeudella merenpinnasta.
Ravinto.
Lepinkäiskotinga käyttää ravinnokseen pääasiassa pieniä hyönteisiä, mutta myös hedelmiä.
Martti Kaila (tekniikan tutkija)

Martti Mikael Kaila (s. 24. helmikuuta 1933 Helsinki) on suomalainen yritysjohtaja ja professori. Hän on ollut Teknillisen korkeakoulun lujuusopin professori 1976–1986 ja teollisuustalouden professori 1986–1997. 
Martti M. Kailan vanhemmat olivat filosofian tohtori Toivo Torsten Kaila ja matematiikan opettaja Anna Aili Pohjonen. Hän pääsi ylioppilaaksi Helsingin Normaalilyseon klassiselta linjalta 1952 ja valmistui diplomi-insinööriksi 1958, tekniikan lisensiaatiksi 1964 ja tekniikan tohtoriksi 1972 Teknillisestä korkeakoulusta. Hän suoritti myös Master of Science -tutkinnon Stanfordin yliopistossa professori Wilhelm Fluggen johtamana pääaineinaan fysiikka, matematiikka ja Einsteinin tensorianalyysi 1962 ja opiskeli Leningradin valtionyliopiston matemaattisessa tiedekunnassa 1967–1968. 
Kaila oli Oy Wärtsilä Ab:n palveluksessa vuodet 1958–1981 ja toimi yhtiön tutkimuskeskuksen johtajana vuodesta 1969 alkaen. Hän oli Teknillisen korkeakoulun teollisuustalouden dosenttina 1973–1975 ennen nimitystään lujuusopin professoriksi 1976. Kaila oli valtion tiedeneuvoston jäsen vuodesta 1975 ja Teknillisten tieteiden akatemian jäsen vuodesta 1971. Teknillisten tieteiden akatemian esimies hän oli vuosina 1984–1987.
Kailan veljiä olivat eduskunnan pikakirjoittaja Leo Kaila ja opetusneuvos Sakari Kaila.
Munkkikotinga

Munkkikotinga ("Querula purpurata") on kotingojen heimoon kuuluva varpuslintu.
Levinneisyys.
Munkkikotingaa tavataan Keski-Amerikassa ja Etelä-Amerikan pohjoisosissa. Sitä on kuvattu melko yleiseksi ja se on luokiteltu elinvoimaiseksi.
Mustapääkotinga

Mustapääkotinga ("Conioptilon mcilhennyi") on kotingojen heimoon kuuluva varpuslintu.
Levinneisyys.
Mustapääkotingaa tavataan Boliviassa, Brasiliassa ja Perussa. Sitä on kuvattu melko yleiseksi, mutta laikuttaisesti esiintyväksi. Lajin kannankehitys on vakaa, ja se on luokiteltu elinvoimaiseksi.
Mihail Svešnikov

Mihail Olegovitš Svešnikov (, s. 13. marraskuuta 1973 Karpinsk, Neuvostoliitto) on venäläinen tukimiehenä pelaava jääpalloilija, joka on edustanut Venäjän pääsarjassa Moskovan Dynamoa ja Arkangelin Vodnikia. Kaudesta 2016 alkaen hän on edustanut Ruotsin Allsvenskanin Ljusdahls BK:ta.
Saavutukset.
Seurajoukkueissa
Maajoukkueessa
Henkilökohtaisesti
Oranokka

Oranokka ("Oxyruncus cristatus") on varpuslintulaji. Oranokan taksonomia on osittain epäselvä ja se on välillä sijoitettu kotingojen heimoon, toisinaan tityroihin ja toisinaan omaan heimoonsa oranokat Oxyruncidae.
Levinneisyys.
Oranokkaa tavataan laikuttaisesti Keski-Amerikassa ja Etelä-Amerikan pohjois- ja keskiosissa. Lajin levinneisyysalue on kuitenkin laaja, eikä oranokan uskota olevan vaarassa. Laji on luokiteltu elinvoimaiseksi.
Noah Hoffman

Noah Hoffman (s. 1. elokuuta 1989 Evergreen) on yhdysvaltalainen uransa lopettanut maastohiihtäjä.
Alle 23-vuotiaiden MM-kilpailuissa Erzurumissa 2012 Hoffman saavutti hopeaa 15 kilometrin perinteisen hiihtotavan kilpailussa. Olympialaisiin hän on osallistunut 2014 ja aikuisten MM-kilpailuihin kolmesti, vuosina 2011, 2013 ja 2015, parhaimpana henkilökohtaisena sijoituksena 15:s sija 15 kilometrin vapaan hiihtotavan kilpailussa Val di Fiemmessä 2013.
Hoffman kilpaili maastohiihdon maailmancupissa ensimmäisen kerran Vancouverissa tammikuussa 2009 sijoittuen 30 kilometrin yhdistelmäkilpailussa 25:nneksi. Hänen paras sijoituksensa maailmancupissa on kahdeksas sija Canmoren 30 kilometrin yhdistelmäkilpailusta joulukuussa 2012. Joulukuussa 2013 Hoffman oli nopein Rukan maailmancupin avaustapahtumaan kuuluneessa 15 kilometrin vapaan hiihtotavan kilpailussa. Tour de Skillä 2013–2014 hän oli 35 kilometrin vapaan hiihtotavan takaa-ajoetapin osuusajoissa nopein.
Hoffman lopetti uransa maastohiihtäjänä keväälä 2018.
Kihlaero

Kihlaero tarkoitti Suomessa vuoden 1929 avioliittolain mukaan kihlauksen purkautumista. Kihlauksen purkautumisella oli aiemmin vaikutusta kihlakumppaneiden välisiin oikeussuhteisiin.
Säännökset Suomen avioliittolaissa.
Kihlauksen purkautumisesta oli aiemmin säännökset vuoden 1929 avioliittolaissa, sen 7–9 §:ssä. Nämä säännökset kumottiin vuonna 1987 avioliittolakiin tehtyjen muutosten yhteydessä.
Purkautumisen oikeusvaikutuksia.
Kihlakumppaneiden lahjat.
Kihlauksen purkautumisesta – riippumatta siitä tapahtuiko tämä yhteisellä sopimuksella tai yksipuolisesti – johtui, että kummallakin kihlakumppaneilla oli oikeus saada takaisin ne lahjat, jotka hän kihlauksen vuoksi oli antanut kihlatulleen. Jos jompikumpi kihlakumppaneista kuoli, sai eloonjäänyt osapuoli takaisin toiselle antamansa lahjat, mutta hän oli oikeutettu pitämään, mitä oli itse saanut kuolleelta kihlakumppaniltaan. Jos saatu lahja ei ollut enää tallella, oikeuden harkintaan jäi, oliko sen arvo korvattava. 
Kihlauksen aiheeton purkaminen.
Kihlakumppani, joka ilman pätevää aihetta oli (yksipuolisesti) purkanut kihlauksen, voitiin, silloin kun tämä harkittiin kohtuulliseksi, velvoittaa suorittamaan kihlatulleen taikka tämän vanhemmille tai muulle henkilölle korvausta siitä vahingosta, mikä näille oli koitunut niistä toimenpiteistä, joihin he olivat ryhtyneet kihlauksen johdosta tai aiottua avioliittoa varten. 
Kihlauksen purkaminen aiheesta.
Jos kihlauksen purkamiseen oli pätevä aihe, joka oli luettava jommankumman kihlakumppanin syyksi, oli syypää korvausvelvollinen samalla tavoin kuin se, joka oli purkanut kihlauksen aiheetta.
Jos kihlaus purettiin pätevästä aiheesta, jota ei voitu lukea kummankaan kihlakumppanin syyksi, voitiin toinen heistä, jos erittäin painavia syitä katsottiin olevan, velvoittaa osaksi korvaamaan vahinko.
Hyvitys makaamisesta.
Jos mies oli maannut kihlattunsa ja kihlaus sen jälkeen – yhteisellä sopimuksella tai yksipuolisesti – purettiin, oli mies velvollinen suorittamaan kihlatulleen kohtuullisen hyvityksen, jollei nainen ollut syypää kihlauksen purkautumiseen.
Jos kihlaus, sen jälkeen kun mies oli maannut kihlattunsa, purkautui miehen kuoleman johdosta, voitiin naiselle, silloin kun siihen katsottiin olevan erityistä aihetta, määrätä suoritettavaksi sellainen hyvitys, joka ei kuitenkaan saanut olla enempää kuin mikä vastasi puolta miehen jäämistön säästöstä.
Kanneoikeus.
Kanne lahjojen takaisinsaamisesta sekä hyvityksestä ja muusta vahingonkorvauksesta kihlauksen purkautumisen johdosta oli tehtävä kuuden kuukauden kuluessa siitä, kun kihlaus oli purkautunut.
Elena Hight

Elena Hight (s. 17. elokuuta 1989 Kauai, Havaiji) on yhdysvaltalainen lumilautailija.
Hight kilpaili lumilautailun maailmancupissa ensimmäisen kerran Saas-Feessä lokakuussa 2004 sijoittuen half-pipessa 12:nneksi. Parhaimmillaan hän on sijoittunut maailmancupissa kolmanneksi La Molinan half-pipessa maaliskuussa 2009. Whistlerin MM-kilpailuissa 2005 Hight sijoittui half-pipessa 19:nneksi. Torinon olympialaisissa 2006 hän oli half-pipessa kuudes Vancouverin olympialaisissa 2010 kymmenes.
Kova makuusija

Kova makuusija oli aikaisemmin Suomessa käytetty ruumiillinen lisärangaistus eräille vangeille.
Kun elinkautiseen kuritushuoneeseen tuomittu vanki oli tehnyt sellaisen rikoksen, jota ei voinut sakkorangaistuksella sovittaa, oli tuomioistuin oikeutettu koventamaan hänen rangaistustaan "kovalla makuusijalla" korkeintaan 30 vuorokaudeksi.
Martin Skaroupka

Martin ”Marthus” Skaroupka (s. 20. tammikuuta 1981 Määri, Tšekki) on muusikko ja rumpali. Skaroupka tunnetaan nykyään Cradle of Filthin rumpalina. Skaroupka on ollut aktiivisena rumpalina vuodesta 1996 lähtien. Skaroupka on maininnut esikuvikseen muun muassa King Diamondin, Mike Oldfieldin, Neil Peartin ja Mikkey Deen.
Marthusin soittotyyli.
Marthus soittaa usein blast beatia ja käyttää suuria määriä tuplabasaria.
Erkki Markkanen

Erkki Armas Markkanen (11. huhtikuuta 1941 Suonenjoki – 17. syyskuuta 1994 Joensuu) oli suomalainen historioitsija ja apulaisprofessori. Hän tutki erityisesti taloushistoriaa. Markkanen oli Jyväskylän yliopiston Suomen historian assistenttina 1967–1985, dosenttina 1978–1994 ja yliassistenttina 1985–1993 sekä Joensuun yliopiston Suomen historian apulaisprofessorina 1993–1994.
Perttu Mentula

Perttu Mentula (5. maaliskuuta 1936 Lappeenranta – 15. tammikuuta 2009 Helsinki) oli suomalainen sisustusarkkitehti sekä muun muassa huonekalujen ja tekstiilien muotoilija.
Mentula opiskeli Ateneumin iltakoulun yleisellä osastolla ja jatkoi sitten Taideteollisessa oppilaitoksessa, josta valmistui sisustusarkkitehdiksi 1960. Opiskeluajasta lähtien Mentula työskenteli muun muassa Antti Nurmesniemen, Timo Sarpanevan ja Toivo Korhosen toimistoissa, kunnes perusti oman studionsa. Hän teki uransa aikana teollisen muotoilun ohella graafista suunnittelua ja näyttelysuunnittelua. 
Mentula oli 1960-luvulla merkittävimpiä suomalaisia muovihuonekalujen muotoilijoita ja suunnitteli 1970-luvulla monia painokangaskuoseja Tampellalle. Hän myös opetti taideoppilaitoksissa Suomessa ja ulkomailla, etenkin Italiassa.
Mentula voitti vuonna 1963 uusia suomalaisia vientihuonekaluja etsineen kilpailun sohvien ja tuolien sarjan ja tuli kolmanneksi säilytyskalusteiden sarjassa. Vuonna 1965 Mentula palkittiin Milanon triennaalissa kurikkalaiselle Velsalle suunnittelemistaan kelkoista. Vuonna 1973 hän sai monia palkintoja: kaksi hänen valaisintaan pääsi kymmenen parhaan joukkoon Japanissa, minkä lisäksi hän voitti tanskalaisen huonekalusuunnittelukilpailun.
St. Charles Chill

St. Charles Chill oli yhdysvaltalainen jääkiekkoseura, joka oli kotoisin St. Charlesista Missourista. Se pelasi CHL-liigassa.
St. Charles Chill toimi NHL-seura St. Louis Bluesin sekä AHL-seura Chicago Wolvesin farmijoukkueena.
Joukkue perustettiin vuonna 2002 Laredossa, Texasissa nimellä "Laredo Bucks". Joukkue laittoi toimintansa jäähän kauden 2011–2012 jälkeen. Vuonna 2013 joukkue ostettiin ja se siirrettiin St. Charlesiin ja nimettiin uudelleen. St. Charles Chill pelasi vain kauden 2013–2014, jonka jälkeen sen toiminta lopetettiin.
Elina Puhakainen

Hanna Elina Puhakainen, o. s. "Hoikka" (17. elokuuta 1915 Uukuniemi – 8. tammikuuta 1996 Mikkeli) oli suomalainen pakinoitsija ja lasten- ja nuortenkirjailija.
Puhakaisen isä oli opettaja Väinö Hoikka. Hän kävi keskikoulun ja kansanopiston ja toimi sitten vuodesta 1938 lähtien sijaisopettajana muun muassa Juvalla, Puumalassa sekä Mikkelissä. Puhakainen toimi myös vakuutusvirkailijana ja hän oli Parikanniemen orpokodin johtajanakin. Hän osallistui Kotikasvatusyhdistyksen toimintaan ja oli mukana Mikkelin kunnallispolitiikassa.
Puhakainen kirjoitti kolme nuortenromaania ja useita näytelmiä. Lisäksi hän kirjoitti lehtiartikkeleita ja pakinoita muun muassa Länsi-Savo-, Yhteishyvä- ja Kotimaa-lehtiin.
Elina Puhakainen oli naimisissa vuodesta 1938 Eino Puhakaisen kanssa. Heillä oli viisi lasta.
ASKfm

ASKfm on yhteisöpalvelu, jossa käyttäjät voivat kysyä kysymyksiä toisilta käyttäjiltä anonyyminä tai nimellä. Sivuston perustivat Latviassa venäläisveljekset Mark Terebin ja Ilja Terebin vuonna 2011. Kesäkuussa 2013 palvelulla oli 65 miljoonaa käyttäjää ja kesällä 2019 jo 215 miljoonaa.
Useiden nuorten arvellaan tehneen itsemurhan, koska heitä on kiusattu sivustolla. Kiusaaminen sivustolla voi vaikuttaa monen nuoren elämään negatiivisesti. Kiusaaminen on yleensä nimittelyä sekä esimerkiksi ulkonäön haukkumista.
Kahaani

Kahaani (suomeksi ”Tarina”) on vuonna 2012 ilmestynyt intialainen hindinkielinen jännityselokuva, jonka on ohjannut Sujoy Ghosh. Vidya Balan näyttelee raskaana olevaa Vidya Bagchia, joka etsii kadonnutta aviomiestään Kalkutasta Durga Pujan aikaan.
Elokuva tehtiin pienellä 80 miljoonan rupian budjetilla. Se sisältää useita viittauksia Satyajit Rayn elokuviin, kuten "Yksinäinen nainen" (1964) ja "Päiviä ja öitä metsässä" (1970).
"Kahaani" sai ensi-iltansa 9. maaliskuuta 2012. Kriitikot kehuivat käsikirjoitusta, kuvausta ja pääosanäyttelijöiden suorituksia. Elokuvan saatua hyviä arvosteluja sekä kriitikoilta että yleisöltä, se nousi hitaan alun jälkeen menestykseksi. Se voitti useita palkintoja, mukaan lukien kolme National Film Awards -palkintoa ja viisi Filmfare Awards -palkintoa, muun muassa parhaasta ohjauksesta ja naispääosasta. "Kahaani" esitettiin Suomessa Season Film Festival -elokuvafestivaaleilla vuonna 2013.
Uudelleenfilmatisointi.
"Kahaanin" teluguksi kuvattu uudelleenfilmatisointi "Anaamika" ja sen tamiliksi dubattu versio "Nee Enge En Anbe" saivat ensi-iltansa vuonna 2014. Elokuvan ohjasi Sekhar Kammula ja pääroolia näytteli Nayantara.
Tulsa Oilers

Tulsa Oilers on yhdysvaltalainen jääkiekkoseura Tulsasta, Oklahomasta. Se pelaa ECHL-liigaa. Tulsa Oilers toimii NHL-seura Anaheim Ducksin ja AHL-seura San Diego Gullsin farmijoukkueena. Suomalaisista Juho Olkinuora, Markus Mattsson ja Mikko Leinonen ovat edustaneet seuraa.
Joukkue kaudella 2025–2026.
"(Tilanne 17. marraskuuta 2025)"
Valmennus &amp; Joukkueenjohto.
"Lähde: EliteProspects"
Valdo Randpere

Valdo Randpere (s. 4. helmikuuta 1958 Tallinna) on virolainen poliitikko, muusikko ja liikemies. Hän valmistui Tarton yliopiston oikeustieteellisestä tiedekunnasta 1982 ja toimi 1980-luvulla Neuvosto-Viron apulaisoikeusministerinä. Vuonna 1984 hän loikkasi vaimonsa Leila Millerin kanssa Ruotsiin. Tämä tapahtui Kotkan meripäivillä, josta suomalainen avustaja kuljetti pariskunnan ruotsinlaivalle. Heidän yksivuotias tyttärensä Kaisa Randpere joutui eroon vanhemmistaan, ja Neuvostoliitto vapautti lapsen vasta monivuotisen protestoinnin jälkeen.
Vuonna 1998 Randpere palasi Viroon ja on toiminut IBM:n maajohtajana. Hän on osallistunut vuodesta 2009 Viron reformipuolueen toimintaan Tallinnan kaupunginvaltuuston jäsenenä ja syksyn 2013 ehdokkaana Tallinnan pormestarinvaalissa. Hän on esiintynyt laulajana suosituissa television musiikkiohjelmissa.
Wichita Thunder

Wichita Thunder on yhdysvaltalainen jääkiekkoseura, joka on kotoisin Wichitasta Kansasista. Se pelaa ECHL-liigaa. Wichita Thunder toimii NHL-seura San Jose Sharksin ja AHL-seura San Jose Barracudan farmijoukkueena. Suomalaisista Kristian Antila ja Tomi Räisänen ovat edustaneet seuraa.
Joukkue kaudella 2025–2026.
"(Tilanne 28. lokakuuta 2025)"
Valmennus &amp; Joukkueenjohto.
"Lähde: EliteProspects"
Olavi Turunen

Pietari Olavi Turunen (14. elokuuta 1915 Viipuri – 28. syyskuuta 1998) oli suomalainen kirjailija. Hän käytti myös kirjailijanimiä Olavi Inari ja Olavi Inari-Turunen.
Turunen on kirjoittanut yhden romaanin ja lisäksi radiokuunnelmia ja tv-näytelmiä. Turusen romaanin "Yhdeksäntoista päivää" tapahtumat sijoittuivat vuoden 1956 yleislakon päiviin.
Teoksia.
Nimellä "Olavi Inari":
Kirjankaupittelija

Kirjankaupittelija oli aiemmin Suomessa henkilö, joka kulki talosta taloon ja tarjosi kaupaksi painotuotteita ja joka piti tätä toimea ammattinaan.
Säännökset 1930-luvulla.
Kirjankaupittelua oli oikeutettu harjoittamaan jokainen kansalaisluottamusta nauttiva Suomen kansalainen sen jälkeen, kun hän oli tehnyt tästä ilmoituksen kaupungissa maistraatille ja maalla kruununvoudille. Kirjankaupittelijana ei pidetty sitä, joka elinkeinonaan piti sanomalehtien ja ilmoituslehtisten kanniskelua ja julkipanoa.
Kirjankaupittelijan ammatin harjoittaminen ilman siitä tehtyä ilmoitusta oli laitonta.
Osmo Kaila

Osmo Ilmari Kaila (11. toukokuuta 1916 Helsinki – 3. kesäkuuta 1991 Helsinki) oli suomalainen šakkimestari, ristikonlaatija ja toimittaja. Hän opiskeli lakitiedettä Helsingin yliopistossa, mutta sota keskeytti opinnot. Kaila oli šakin kansainvälinen mestari vuonna 1952 ja šakin Suomen-mestari 1939–1945 sekä 1954. Hän voitti myös Pohjoismaiden mestaruuden 1946. Vielä vuonna 1990 hänestä tuli tehtäväšakin kansainvälinen FIDE-mestari. Hän oli kansainvälinen šakki­tuomari vuodesta 1956 ja kansainvälinen tehtäväšakkituomari vuodesta 1958.
Kaila kirjoitti šakista vuosikymmenien ajan muun muassa "Helsingin Sanomiin", "Ilta-Sanomiin" ja "Suomen Sosialidemokraattiin". Hän kirjoitti useita šakkioppaita.
Osmo Kaila laati ensimmäisen suomalaisen kuvaristikon. Se julkaistiin "Helsingin Sanomissa" 20. maaliskuuta 1955. Hän teki pitkän uran laatijana ja myös toimitti ristikkopalstoja lehtiin.
Craig Parker

Craig Parker (s. 12. marraskuuta 1970 Suva, Fidži) on uusiseelantilainen näyttelijä. Hänen merkittävimpiin elokuvarooleihinsa kuulunee Haldir, jota hän esitti elokuvissa ' ja '. Televisiosarjoissa hän on esittänyt muun muassa Darken Rahlia "Totuuden miekassa", Gaius Claudius Glaberia "Spartacuksessa" sekä useita eri rooleja "Xenassa". Parker on toiminut myös ääninäyttelijänä esimerkiksi "Power Rangersissa".
Scott Lipsky

Scott Lipsky (s. 14. elokuuta 1981 Merrick, New York) on yhdysvaltalainen tennispelaaja. Hän on ollut parhaimmillaan kaksinpelissä ATP-listan sijalla 315 maaliskuussa 2006 ja nelinpelissä sijalla 21 kesäkuussa 2013. Hän on voittanut urallaan kymmenen ATP-turnausta nelinpelissä.
Lipskyn isoisä Jack Sherry oli menestynyt pöytätennispelaaja, joka oli lajissa parhaimmillaan maailman toiseksi paras.
Portmarnock

 
Portmarnock () on Irlannin itärannikolla oleva kylä. Se on kuuluisa rannastaan, jota kutsutaan nimellä "The Velvet Strand", sekä mahdollisuudesta pelata golfia maailmanluokan links-kentällä. Kylä sijaitsee noin 15 kilometriä Dublinista pohjoiseen.
Ilmailu.
Portmarnockissa tehtiin ilmailun historiaa 24. kesäkuuta 1930, kun australialainen Charles Kingsford Smith ryhmineen nousi koneellaan rantahietikolta lentäen yli Atlantin Newfoundlandin kautta New Yorkiin. Tämä oli viimeinen osuus heidän maailmanympärilennosta. Rannalla on tapahtumasta muistomerkki, joka on nimetty heidän lentokoneensa, "The Southern Cross", mukaan. Muistomerkkiin on merkitty lentoreitti.
Charles Kingsford Smith

Charles Kingsford Smith (9. helmikuuta 1897 – 8. marraskuuta 1935) oli australialainen lentäjä ja ilmailualan edelläkävijä.
Kingsford Smith liittyi nuorena armeijaan ja osallistui ensimmäisessä maailmansotaan palkittuna lentäjänä Kuninkaallisissa lentojoukoissa. Armeijan jälkeen hän oli useita vuosia Hollywoodissa stunt-lentäjänä. Palattuaan Australiaan hän oli australialaisessa lentoyhtiössä lentäjänä.
Ennätyslentäjä.
Vuonna 1926 Kingsford Smith osti Fokker F.VII:n ja antoi sille nimen "The Southern Cross". Tällä koneella hän lensi useita ennätyksiä, kuten ylitti ensimmäisenä Tyynen valtameren. Vuonna 1935 hän katosi koneineen Myanmarissa (tuolloinen Burma) matkalla Englannista Australiaan.
Käräjäkapat

Käräjäkapat eli käräjäjyvät oli Ruotsissa ja Suomessa aiemmin kannettu vero. Käräjäkapat lakkautettiin Suomessa vuonna 1924.
Käräjäkapat Suomessa.
Veron historia.
Käräjäkapat oli henkilökohtaista laatua oleva vero, joka johti alkunsa maalaisväestöllä jo ikivanhoina aikoina olleesta velvollisuudesta suorittaa kustannukset tuomarin ja lautamiesten olosta käräjillä.
Verovelvollisuus.
Veroa maksettiin neljä kappaa viljaa jokaiselta maalla olevalta itsenäiseltä ruokakunnalta eli savulta. Tuomari ja lautakunnat saivat siitä yhteensä kolme kappaa ja laamanni yhden. Laamannille menevää kappaa ei kuitenkaan suoritettu vuoden 1886 jälkeen.
Vuonna 1886 annetun asetuksen mukaan käräjäkappoja oli velvollinen maksamaan jokainen kihlakunnanoikeuden tuomiopiirissä asuva henkilö, jolla oli oma savu eli erityinen talous ja joka ei ollut veron maksamisesta vapautettu. Asetuksen mukaan käräjäkappojen suorittamisesta oli vapautettu kokonaan kaikkein varattomimmat henkilöt. Lisäksi ne verovelvolliset, joiden suorittamiseksi vero oli edelleen jätetty, oli jaettu kahteen ryhmään: ensimmäiseen ryhmään kuuluvat suorittivat kolme kappaa ja toiseen puolitoista kappaa jyviä, puoleksi rukiita ja puoleksi ohria.
Veron lakkauttaminen.
Käräjäkappojen eli käräjäjyvien maksaminen lakkautettiin Suomessa 1. tammikuuta 1924 alkaen.
Hj. Jousi

Hj. Jousi Oy oli Kaarinan Piispanristillä toiminut muovialan yritys, joka oli erikoistunut muovipakkausten valmistamiseen elektroniikka-, elintarvike- ja lääketeollisuudelle. Yritys tunnettiin myös koru- ja kellokoteloistaan. Yli satavuotias yritys ajautui konkurssiin lokakuussa 2018.
Yhtiön perusti Turkuun vuonna 1914 Hjalmar Jousi toimittuaan jo sitä ennen paperituotekauppiaana sekä muun muassa kenkävoiteiden valmistajana. Yritys toimi Läntisellä Pitkälläkadulla vuonna 1920 valmistuneessa rakennuksessa, joka on nykyisin Suomen Partiomuseon käytössä. 1920-luvun puolivälissä Hj. Jousi Oy ryhtyi valmistamaan valokuva-albumeja ja -kehyksiä, salkkuja, käsilaukkuja ja koteloita. 1930-luvun alussa yritys perusti Helsinkiin kaksi käsilaukkumyymälää.
Ensimmäisiä muovitehtaita.
Vuonna 1938 yrityksessä aloitettiin bakeliittituotteiden, kuten kello- ja korukoteloiden valmistus yhtenä ensimmäisistä Suomessa. Jatkosodan aikana Hj. Jousi Oy teki bakeliitista muun muassa kosteutta kestäviä polkumiinoja ja ansasytyttimiä.
Ensimmäinen ruiskuvalukone hankittiin vuonna 1948. Sillä alettiin valmistaa koteloita ja lääkepurkkeja, joita 1960-luvulla alettiin viedä myös Suomen ulkopuolelle. Vientikaupan kasvaessa Jousi luopui käsilaukuista ja muutti 1970-luvulla uusiin tiloihin Kaarinaan.
Vuosituhannen vaihteen jälkeen Hj. Jousi Oy on yrittänyt sopeutua uuteen kovempaan kilpailutilanteeseen kehittämällä uudenlaisia pakkauksia muun muassa elintarvikkeille.
Perheyrityksen viimeinen toimitusjohtaja Heikki Jousi edustaa kolmatta yrittäjäsukupolvea. Yrityksen liikevaihto vuonna 2012 oli noin 1,8 miljoonaa euroa ja henkilöstömäärä 22. Vuonna 2017 liikevaihto oli 0,7 miljoonaa ja henkilöstömäärä 10.
Hj. Jousi Oy:n pitkään jatkuneet haasteet kaatoivat lopulta yli satavuotiaan perheyhtiön joka asetettiin konkurssiin 23. lokakuuta 2018.
Vuonna 2019 uusi yritys, KRT Jousi Oy aloitti Hj. Jousi Oy:n korurasiamalliston valmistuksen alkuperäisillä työkaluilla. Toinen yrityksen perustajista on Timo Jousi, joka on jo 4. polven Jousia. Hän työskenteli aiemmin myyntitehtävissä Hj. Jousi Oy:ssä.
Marc López

Marc López (s. 31. heinäkuuta 1982 Barcelona) on espanjalainen tennispelaaja. Hän on ollut parhaimmillaan kaksinpelissä ATP-listan sijalla 106 toukokuussa 2004 ja nelinpelissä sijalla kolme tammikuussa 2013. Hän on voittanut urallaan 14 ATP-turnausta nelinpelissä. Ainoa Grand Slam -turnausvoitto on Ranskan avoimista 2016, jolloin hän voitti nelinpelin Feliciano Lópezin parina.
Vuonna 2012 López voitti Marcel Granollersin kanssa ATP World Tour Finals -turnauksen.
Rio de Janeiron olympialaisissa 2016 López saavutti nelinpelissä kultaa Rafael Nadalin kanssa.
Fiat Topolino

Fiat Topolino viittaa seuraaviin Fiat-malleihin:
Marco Chiudinelli

Marco Chiudinelli (s. 10. syyskuuta 1981 Basel) on sveitsiläinen tennispelaaja. Hän on ollut parhaimmillaan kaksinpelissä ATP-listan sijalla 52 helmikuussa 2010 ja nelinpelissä sijalla 118 marraskuussa 2009. Hän on voittanut urallaan yhden ATP-turnauksen nelinpelissä.
Chiudinelli on päässyt Grand Slam -turnauksissa parhaimmillaan kolmannelle kierrokselle. Vuonna 2013 Chiudinelli oli mukana kaikkien aikojen pisimmässä Davis Cup -ottelussa, jossa Sveitsi hävisi nelinpelissä Tšekille luvuin 4–6, 7–5, 4–6, 7–6, 22–24. Ottelu kesti seitsemän tuntia ja kaksi minuuttia.
Haukkasaaren kalliomaalaus

Haukkasaaren kalliomaalaus sijaitsee Lemillä Kivijärven länsiosissa pienellä Haukkasaaressa Etelä-Karjalassa. Maalaus on ehtinyt tuhoutua lähes kokonaan.
Kallio ja sen sijainti.
Maalauskallio sijaitsee saaren itärannalla olevassa kalliojyrkänteessä, joka aukeaa lounaaseen. Kalliojyrkänteen vasemmalla yläkulmauksessa voi tunnistaa eräänlaiset kiviset kasvon muodostuman.
Maalaus.
Maalauksen jäänne käsittää kaksi punamaalin katkelmaa, jotka ovat osittain kuluneet pois ja osittain peittyneet jäkälän alle. Mitään kuvioita ei tunnista. Ihmiskasvoisen kallionosan oikealla puolella olevassa tasaisessa pinnassa on vielä muutama punavärijäänne.
Käräjäkartano

Käräjäkartano oli aiemmin Ruotsissa ja Suomessa käräjiä varten rakennettu talo, jonka rakentaminen oli käräjäkunnan asukkaiden vastuulla.
Historia.
Vuoden 1734 lakia edeltävässä lainsäädännössä oli määrätty, että jokaisessa kihlakunnassa tai Suomessa käräjäkunnassa tuli olla käräjäkartano. Nämä määräykset saivat vuoden 1734 lain rikoskaaressa sellaisen muodon, että käräjäkartanon rakentaminen jätettiin käräjäkuntalaisten omaan harkintaan.
Käräjätalon rakentaminen.
Jos käräjäkartano rakennettiin, se oli sijoitettava ”tavalliseen käräjäpaikkaan” taikka maaherran määräämään, yleisölle sopivaan paikkaan. Kartanossa tuli olla suuri tupa ja kaksi kamaria, joita käräjäkuntalaiset olivat velvolliset pitämään kunnossa, mutta eivät lämmittämään, paitsi jos käräjäkuntalaiset olivat lämmittämiseen erikseen suostuneet.
Käräjäkartanon rakentamiseen ja kunnossapitoon ottivat osaa kaikki käräjäkuntalaiset manttaalin mukaan, lukuun ottamatta sätereitä ja karjataloja sekä sätereihin yhdistettyjä piiritaloja.
Vankihuone.
Jokaisen käräjäkartanon yhteydessä tuli olla myös vankihuone, jossa voitiin säilyttää mies- ja naispuolisia vankeja erillään toisistaan. Tämän vankihuoneen olivat käräjäkuntalaiset velvollisia pitämään lämpimänä kylminä vuodenaikoina.
Talon vuokraus.
Niissä käräjäkunnissa, joissa ei ollut käräjätaloa, olivat käräjäkuntalaiset velvolliset suorittamaan tuomarille korvauksen käräjäkartanon vuokrauksesta. Tällaista korvausta suoritettiin tavallisesti kappa jyviä talonsavulta, ja tätä maksua kannettiin "käräjähuonevuokrakapan" nimellä.
Type 85

Type 85 on kiinalainen Norincon valmistama taistelupanssarivaunu. Sitä on käyttänyt Kiinan Kansanvapautusarmeija (PLA). Vaunutyypin edeltäjään Norinco Type 80:een verrattuna Type 85:een tehtiin monia edistyksellisiä muutoksia. Philip Trewhittin mukaan se ei siltikään ollut täysin vertailukelpoinen vastaavan kokoisten länsimaalaisten vaunujen kanssa. Aiempaan vaunuun verrattuna Type 85:ssä oli vahvempi panssarointi, joka myöhemmissä versioissa oli komposiittia, ja paremmat viestintälaitteet. Vaunun torni oli valuteräksen sijasta kokonaan hitsattua.
V12-dieselmoottori on mekaanisesti ahdettu, ja se on 730 hv (544 kW) tehoinen. Enimmäinen maantienopeus on 57,3 km/h. Vaunukanuuna on 125 mm vahvuinen, ja automaattilatauksen myötä miehistömäärä on supistunut neljästä kolmeen. Apuaseina ovat 7,62 mm ja 12,7 mm konekiväärit, joista jälkimmäinen on ilmatorjuntaa varten. Suojasavunheittimiä on 2x6 kappaletta. 41 tonnin taistelumassan omaavan vaunun toimintasäde on 500 km.
Kiinassa se on pysynyt palveluskäytössä 2010-luvulle tultaessa. 
Panssarivaunumallin muunnoksia olivat ainakin: Type 88C-MBT, Pakistanissa valmistettu Type 85-IIMBT, Type 85-IIIMBT ja Type 654 Armoured Repair and Recovery Vehicle.
Pirkko Tatarinov

Pirkko Tatarinov (s. 2. kesäkuuta 1937 Helsinki) on suomalainen mainonnan suunnittelija ja mainostoimistojohtaja. Tatarinov toimi pitkään Unileverin omistaman Lintas-mainostoimiston johtotehtävissä ja tuli tunnetuksi etenkin mainoselokuvan ja televisiomainonnan asiantuntijana.
Päästyään ylioppilaaksi 1957 Tatarinov suoritti mainoshoitajan tutkinnon. Mainosalan uransa hän aloitti puhelinvaihteen hoitajana Markkinointi Viherjuurella 1959 ja eteni toimiston yhteyspäälliköksi. Vuonna 1967 hän aloitti pitkän uransa Lintaksessa, jossa eteni varatoimitusjohtajaksi ja luovaksi johtajaksi aikana, jolloin se oli naisille erittäin harvinaista. 1960–1970-lukujen vaihteessa Tatarinov lisäksi toimitti alan "Mainosuutiset"-ammattilehteä, omien sanojensa mukaan välillä jopa yksin.
Pirkko Tatarinov oli 1970–1980-luvuilla yksi palkituimmista mainonnantekijöistä Suomessa, ja Cannesin mainoselokuvafestivaaleilla 1979 hänet palkittiin pronssilla.
Tatarinov palkittiin elämäntyöstään Platinahuipulla Grafian Vuoden huiput 1995 -tapahtumassa. Palkintoperusteluissa copywriter Kaija Tietäväinen korosti muun muassa ”Novan” hyvää ihmissilmää mainosalan rekrytointeja tehdessään. Tatarinov on valinnut ensimmäisiin mainostoimistotyöpaikkoihinsa muiden muassa Hannu Konttisen, Herbie Kastemaan, Unto Paltemaan ja Markku Rönkön.
Reruhi Shimizu

Reruhi Shimizu (, s. 4. joulukuuta 1993 Myōkō) on japanilainen mäkihyppääjä.
Shimizu kilpaili mäkihypyn maailmancupissa ensimmäisen kerran Lillehammerissa marraskuussa 2012 sijoittuen normaalimäen kilpailussa 28:nneksi ja suurmäen kilpailussa 24:nneksi. Hänen paras sijoituksensa henkilökohtaisessa kilpailussa on yhdeksäs sija Sotšista joulukuussa 2012.
Sotšin olympialaisissa 2014 Shimizu oli mukana Japanin pronssia saavuttaneessa joukkueessa. Suurmäessä hän sijoittui kymmenenneksi ja normaalimäessä 18:nneksi. Saman vuoden lentomäen MM-kilpailuissa Harrachovissa hän oli kahdestoista.
Asutuslautakunta

Asutuslautakunta oli aiemmin Suomessa kunnallinen lautakunta asutustoimintaa varten.
Lautakunnan kokoonpano.
Asutuslautakunnista annetussa laissa säädettiin, että asutustoimintaa varten piti asutushallituksen avuksi perustaa asutuslautakunnat jokaiseen maalais-, kauppala- ja kaupunkikuntaan.
Asutuslautakunnassa oli puheenjohtaja ja varapuheenjohtaja sekä kaksi tai neljä jäsentä ja yhtä monta varajäsentä. Kaikki jäsenet asetettiin kolmen kalenterivuoden ajaksi kerrallaan. Kunnan valtuuston esityksestä asutushallitus päätti, oliko asutuslautakuntaan asetettava kaksi vai neljä jäsentä.
Asutuslautakunnan jäsenet valitsi kunnan valtuusto. Asutuslautakunnan jäsenet valitsivat ulkopuoleltaan lautakunnalle puheenjohtajan ja varapuheenjohtajan. Lautakunta oli päätösvaltainen, kun saapuvilla oli puheenjohtaja ja kaksi jäsentä. Lautakunnan tekemään katselmukseen otti osaa puheenjohtaja ja kaksi jäsentä.
Asutusneuvoja.
Asutuslautakunnan avuksi voi kunnan valtuusto, jos katsoi tarpeelliseksi, ottaa "asutusneuvojan". Ellei erityistä asutusneuvojaa ollut valittu, asutuslautakunnan oli määrättävä puheenjohtaja tai joku jäsenistään toimimaan asutusneuvojana.